Walt vnd ǒwe dc gevilde
Walt vnd ǒwe dc gevilde·
hat bedeket rife vnd anehank·
dc erleidet in der wilde·
kleiner vogelin ir gesank·
da fúr so wolde ich der schonen singen·
ob ich hete den gedingen·
dc mir iemer wurde ir habe dank·

Das ein wiblich wib erkande·
stetes vnd vnstetes mannes mv̊t·
vnd dú gv̊te sich niht enblande·
da von wurde ir ere wol behv̊t·
nv siht man si vil nach wane minnen·
die niht bessers sich versinnen·
kvnnen das ir froͤiden schaden tv̊t·

Wol dir wib schoͤne vnd reine·
geret si din wnnebernder nam·
wan din gvͤte tvgende alleine·
minne dv bist an froͤiden schiere lam·
swer nach eren  strebt der sol dich eren·
der kan sine wirde meren·
wan dv bist der minne ein blvͤnder stam·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse